Euroopa Liidu Teataja L 236 , 23/09/2003 Lk 0934 - 0939



Protokoll nr 2 Tšehhi terasetööstuse restruktureerimise kohta 1. Olenemata EÜ asutamislepingu artiklitest 87 ja 88, loetakse aastatel 1997-2003 Tšehhi Vabariigi poolt teatavatele Tšehhi terasetööstuse osadele restruktureerimiseks antud riigiabi ühisturuga kokkusobivaks, tingimusel et: - ühelt poolt Euroopa Ühenduste ja selle liikmesriikide ning teiselt poolt Tšehhi Vabariigi vahel assotsiatsiooni loomiseks sõlmitud Euroopa lepingu [1] ESTÜ tooteid käsitleva protokolli nr 2 artikli 8 lõikes 4 ettenähtud tähtaega on pikendatud kuni ühinemiskuupäevani, - nimetatud protokolli pikendamise aluseks olnud restruktureerimiskava tingimusi järgitakse aastatel 2002-2006, - täidetakse käesolevas protokollis esitatud tingimusi ning - pärast ühinemiskuupäeva ei anta Tšehhi terasetööstuse restruktureerimiseks mingit riigiabi. 2. Lisas 1 loetletud äriühingute individuaalsetes äriplaanides kirjeldatud ja käesolevas protokollis esitatud tingimustele vastav Tšehhi terasesektori restruktureerimine viiakse lõpule hiljemalt 31. detsembriks 2006 (edaspidi "restruktureerimisperioodi lõpp"). 3. Tšehhi terasetööstuse restruktureerimise raames võivad riigiabi saada ainult lisas 1 loetletud äriühingud (edaspidi "abisaajad äriühingud"). 4. Abisaaja äriühing ei tohi: a) lisas 1 loetlemata äriühinguga ühinemise korral anda edasi abi, mis anti abisaajale äriühingule; b) võtta üle sellise lisas 1 loetlemata äriühingu vara, kellele on ajavahemikul kuni 31. detsembrini 2006 välja kuulutatud pankrot. 5. Abisaaja äriühingu hilisema erastamise korral austatakse käesolevas protokollis määratletud tingimusi ja põhimõtteid, mis käsitlevad elujõulisust, riigiabi ja võimsuse vähendamist. 6. Kogu abisaajatele äriühingutele antav restruktureerimisabi määratakse kindlaks põhjendustes, mis esitatakse heakskiidetud Tšehhi terasetööstuse restruktureerimiskavas ja nõukogu poolt heakskiidetud individuaalsetes äriplaanides. Ent igal juhul on aastatel 1997-2003 väljamakstud abi maksimumsumma 14147425201 Tšehhi krooni. Sellest kogusummast saab Nová Huť kuni 5700075201 krooni, Vítkovice Steel saab kuni 8155350000 krooni, Válcovny Plechu Frýdek Místek saab kuni 292000000 krooni vastavalt heakskiidetud restruktureerimiskavas kehtestatud nõuetele. Abi antakse vaid üks kord. Tšehhi Vabariik ei anna Tšehhi terasetööstuse restruktureerimiseks muud riigiabi. 7. Aastatel 1997-2006 vähendab Tšehhi Vabariik valmistoodete puhul netovõimsust 590000 tonni võrra. Võimsuse vähendamise ainsaks mõõtmisaluseks on tootmisrajatiste sulgemine alatiseks nende füüsilise hävitamise teel, nii et selliseid rajatisi ei ole enam võimalik taastada. Teraseettevõtja pankroti väljakuulutamist ei loeta võimsuse vähendamiseks. Eespool esitatud netovõimsuse vähendamise tase koos muude võimsuse vähendamistega, mis on vajalikena määratletud restruktureerimisprogrammides, tuleb saavutada lisas 2 ettenähtud ajakava kohaselt. 8. Ühinemise ajaks kõrvaldab Tšehhi Vabariik kooskõlas acquis'ga kaubandustõkked söeturul, mis annab Tšehhi teraseettevõtjatele võimaluse saada kivisütt rahvusvahelise turu hinnaga. 9. Abisaaja äriühingu Nová Huť äriplaan viiakse ellu. Eelkõige: a) Vysoké Pece Ostrava tehas lülitatakse omandi täieliku ülemineku teel äriühingu Nová Huť organisatsioonilisse raamistikku. Sellele ühinemisele seatakse tähtaeg ning määratakse selle toimumise eest vastutaja; b) restruktureerimispüüded keskenduvad järgmisele: - äriühingu Nová Huť kujundamine tootmisele orienteeritud äriühingust turule orienteeritud äriühinguks ning selle ärijuhtimise tõhususe ja tulemuslikkuse parandamine, kaasa arvatud kulude suurem läbipaistvus; - äriühingu Nová Huť tootevaliku läbivaatamine ja kõrgema lisandväärtusega turgudele sisenemine; - äriühingu Nová Huť poolt vajalike investeeringute tegemine, et lühikese aja jooksul saavutada valmistoodete parem kvaliteet; c) viiakse ellu tööjõu restruktureerimine; EL terasetööstuse tooterühmade tootlikkuse tasemega võrreldav tootlikkuse tase saavutatakse 31. detsembriks 2006 asjaomaste abisaajate äriühingute koondnäitajate alusel; d) kooskõla ühenduse keskkonnakaitsealase acquis' ga saavutatakse ühinemise ajaks, kaasa arvatud äriplaanis ettenähtud vajalikud investeeringud. Äriplaani kohaselt tehakse ka vajalikud tulevased IPPC-ga seotud investeeringud, et tagada 1. novembriks 2007 kooskõla direktiiviga 96/61/EÜ saastuse kompleksse vältimise ja kontrollimise kohta. [2] 10. Abisaaja äriühingu Vítkovice Steel äriplaan viiakse ellu. Eelkõige: a) hiljemalt 31. detsembril 2006 suletakse alaliselt topeltvaltspingid. Juhul kui äriühingu ostab strateegiline investor, seatakse müügilepingu tingimuseks selline sulgemine nimetatud kuupäevaks; b) restruktureerimispüüded keskenduvad järgmisele: - otsemüügi suurendamine ja suurem tähelepanu kulude vähendamisele, mis on oluline tõhusama ärijuhtimise jaoks, - kohanemine turunõudlusega ja üleminek kõrgema lisandväärtusega toodetele, - 2004. aastaks kavandatud teisese terasevalmistusprotsessi investeeringute toomine 2003. aastasse, et võimaldada äriühingul konkureerida pigem kvaliteedis kui hinnas; c) kooskõla ühenduse keskkonnakaitsealase acquis'ga saavutatakse ühinemise ajaks, kaasa arvatud äriplaanis ettenähtud vajalikud investeeringud, mis hõlmavad ka vajalikke tulevasi IPPC-ga seotud investeeringuid. 11. Abisaaja äriühingu Válcovny Plechu Frýdek Místek (VPFM) äriplaan viiakse ellu. Eelkõige: a) 2004. aasta lõpuks suletakse alaliselt kuumvaltsimistehased nr 1 ja 2; b) restruktureerimispüüded keskenduvad järgmisele: - vajalike investeeringute tegemine, et lühikese aja jooksul saavutada valmistoodete parem kvaliteet, - esikohale seatakse keskseks peetavate kasumi suurendamise võimaluste elluviimine (kaasa arvatud tööjõu restruktureerimine, kulude vähendamine, tõhususe parandamine ja turustuse ümberorienteerimine). 12. Kõik hilisemad üldise restruktureerimiskava ja individuaalplaanide muudatused peab heaks kiitma komisjon ja vajaduse korral nõukogu. 13. Restruktureerimine toimub täieliku läbipaistvuse tingimusel ja mõistlike turumajanduspõhimõtete alusel. 14. Komisjon ja nõukogu jälgivad tähelepanelikult restruktureerimiskava elluviimist ja käesolevas protokollis esitatud, elujõulisust, riigiabi ja võimsuse vähendamist käsitlevate tingimuste täitmist enne ja pärast ühinemist kuni restruktureerimisperioodi lõpuni vastavalt punktidele 15-18. Selleks esitab komisjon nõukogule aruande. 15. Komisjon ja nõukogu jälgivad lisas 3 esitatud restruktureerimise kriteeriumide täitmist. 16. Jälgimise alla kuulub sõltumatu hindamine, mis toimub aastatel 2003, 2004, 2005 ja 2006. Elujõulisuse saavutamise tagamise oluline element on elujõulisustest, mille korraldab komisjon. 17. Tšehhi Vabariik teeb täielikku koostööd jälgimiskorralduse raames. Eelkõige: - esitab Tšehhi Vabariik komisjonile kuni restruktureerimisperioodi lõpuni hiljemalt iga aasta 15. märtsil ja 15. septembril kuue kuu aruanded abisaajate äriühingute restruktureerimise kohta, - esimene aruanne peab komisjoni jõudma 15. märtsiks 2003 ja viimane aruanne 15. märtsiks 2007, välja arvatud juhul, kui komisjon otsustab teisiti, - aruanded sisaldavad kogu informatsiooni, mis on vajalik restruktureerimisprotsessi ning võimsuse vähendamise ja kasutamise jälgimiseks, ning neis esitatakse piisavad finantsandmed, mis võimaldavad hinnata, kas käesoleva protokolli tingimused ja nõuded on täidetud. Aruanded peavad sisaldama vähemalt lisas 4 loetletud andmeid, mida komisjonil on õigus muuta vastavalt jälgimisprotsessi käigus kogetule. Peale lisas 1 loetletud äriühingute individuaalsete majandustegevuse aruannete tuleb esitada ka aruanne Tšehhi terasesektori üldolukorra kohta, kaasa arvatud hiljutised makromajanduslikud arengud, - Tšehhi Vabariik kohustab abisaajaid äriühinguid avaldama kõiki asjakohaseid andmeid, mida muudel juhtudel võidakse pidada konfidentsiaalseteks. Nõukogule aruannet esitades tagab komisjon, et äriühingu kohta käivat konfidentsiaalset informatsiooni ei avalikustata. 18. Komisjon võib igal ajal otsustada volitada sõltumatut konsultanti hindama jälgimistulemusi, tegema vajalikke uurimisi ning esitama tulemusi komisjonile ja nõukogule. 19. Kui punktis 16 osutatud aruannete põhjal tuvastab komisjon olulisi lahknevusi finantsandmetest, mille põhjal hinnati elujõulisust, võib ta nõuda Tšehhi Vabariigilt vajalike meetmete võtmist, et tugevdada asjaomaste abisaajate äriühingute restruktureerimismeetmeid. 20. Kui jälgimisel ilmneb, et: a) ei ole täidetud käesolevas protokollis esitatud üleminekukorra tingimusi või b) ei ole täidetud kohustusi, mis on võetud selle tähtaja pikendamisel, mille jooksul Tšehhi Vabariik võib erandkorras anda oma terasetööstuse restruktureerimiseks riigiabi Euroopa lepingu [3] alusel, või c) restruktureerimisperioodi jooksul on Tšehhi Vabariik andnud nõuetele mittevastavat täiendavat riigiabi terasetööstusele ja eelkõige abisaajatele äriühingutele, ei jõustu käesolevas protokollis esitatud üleminekukord. Komisjon astub vajalikke samme, et nõuda asjaomastelt äriühingutelt käesoleva protokolli tingimusi rikkudes antud abi tagasimaksmist. [1] EÜT L 360, 31.12.1994, lk 2. [2] EÜT L 257, 10.10.1996, lk 26. [3] EÜT L 360, 31.12.1994, lk 2. -------------------------------------------------- LISA 1 TŠEHHI VABARIIGI TERASETÖÖSTUSE RESTRUKTUREERIMISPROGRAMMI ALUSEL RIIGIABI SAAVAD ÄRIÜHINGUD NOVÁ HUŤ, a.s. Vratimovská 689 707 02 Ostrava-Kunčice Tšehhi Vabariik VÍTKOVICE STEEL, a.s. Ruská 2887/101 706 02 Ostrava — Vítkovice Tšehhi Vabariik VÁLCOVNY PLECHU, a.s. Křižíkova 1377 Frýdek — Místek Tšehhi Vabariik -------------------------------------------------- LISA 2 VÕIMSUSE MUUTMISE AJAKAVA (VÄHENDAMINE JA SUURENDAMINE) [1] Äriühing | Objekt | Võimsuse muutus (tonni aastas) | Tootmise muutumise kuupäev | Lõpliku sulgemise kuupäev | Poldi Hütte | Valtspingid V1-V8 | -120000 | 1.8.1999 | 31.5.2000 | VPFM | Kuumvaltspingid nr 1 ja 2 | -70000 | 31.12.2004 | 31.12.2005 | Vítkovice Steel | Topeltvaltspink | -130000 | 30.6.2006 | 31.12.2006 | Nová Huť | Jämesordimetalli valtspink - HCC | -600000 | 31.8.2006 | 31.12.2006 | Nová Huť | Sordimetallivaltspink | +330000 | 1.1.2007 | — | | Netovõimsuse muutus | -590000 | | | [1] Võimsuste vähendamine peaks olema lõplik, nagu on määratletud komisjoni otsuses 3010/91/ESTÜ (EÜT L 286, 16.10.1991, lk 20). -------------------------------------------------- LISA 3 RESTRUKTUREERIMISE KRITEERIUMID JA JÄLGIMINE 1. Elujõulisus Võttes arvesse komisjoni kohaldatavaid raamatupidamisarvestuse erieeskirju, saavutab iga abisaaja äriühing hiljemalt 31. detsembriks 2006 oma põhitegevusest saadava aastase brutokasumi alammäära (10 % käibest integreerimata terase-ettevõtete puhul ja 13,5 % käibest integreeritud terasetehaste puhul) ning omakapitali tasuvuse, mis on vähemalt 1,5 % käibest. Seda kontrollitakse sõltumatu hindamise käigus, mis korraldatakse igal aastal ajavahemikul 2003-2006 protokolli punktis 16 sätestatu kohaselt. 2. Tootlikkus EL terasetööstuse tootlikkusega võrreldav üldine tootlikkus saavutatakse järk-järgult 31. detsembriks 2006. Seda kontrollitakse sõltumatu hindamise käigus, mis korraldatakse igal aastal ajavahemikul 2003-2006 protokolli punktis 16 sätestatu kohaselt. 3. Kulude vähendamine Erilist tähelepanu pööratakse kulude vähendamisele kui ühele elujõulisuse põhielemendile. Kulude vähendamine toimub täielikult kooskõlas abisaaja äriühingu äriplaaniga. -------------------------------------------------- LISA 4 INFORMATSIOONI KÄSITLEVATE NÕUETE SOOVITUSLIK LOEND 1. Toodang ja turu mõju - toorterase ning pool- ja valmistoodete kuutoodang tootekategooria ja tootevaliku järgi, - müüdud tooted, sealhulgas kogused, hinnad ja turud; jaotus tootevaliku järgi. 2. Investeeringud - andmed realiseeritud investeeringute kohta, - lõpuleviimise kuupäev, - investeerimiskulud, finantseerimisallikad ja kaasatud abi summa, - abi maksmise kuupäev, juhul kui abi saadakse. 3. Tööjõu vähendamine - kaotatud töökohtade arv ja töökohtade kaotamise aeg, - tööhõive areng abisaajates äriühingutes (eristades otsest ja kaudset tööhõivet). 4. Võimsus (kogu Tšehhi Vabariigi terasesektori suhtes) - MPP-des (MPP on maksimaalne võimalik aastatoodang, mis on saavutatav tavaliste töötingimuste juures) väljendatud tootmisvõimsuste sulgemise kuupäev või eeldatav kuupäev ning üksikasjade kirjeldus, - kõnesolevate seadmete demonteerimise (nagu see on määratletud komisjoni otsuses nr 3010/91/ESTÜ teabe kohta, mida teraseettevõtted peavad oma investeeringute kohta esitama [1] kuupäev või eeldatav kuupäev ning andmed demonteerimise kohta, - uute võimsuste kasutuselevõtmise kuupäev või eeldatav kuupäev ning nende kirjeldus, - toorterase ja valmistoodete koguvõimsuse areng Tšehhi Vabariigis kategooriate järgi. 5. Kulud - kulude jaotus ning nende varasem ja tulevane areng, eelkõige tööjõukulude vähendamise, energiatarbimise, toorainekulude vähendamise, lisaseadmete ja välisteenuste vähendamise osas. 6. Finantstulemused - valitud kesksete finantsnäitajate areng, et tagada elujõulisuse suurenemine (finantstulemused ja -näitajad tuleb esitada nii, et need võimaldaksid võrdlust äriühingu finantsilise restruktureerimise plaaniga ja hõlmaksid komisjoni elujõulisustesti), - finantseerimiskulude tase, - saadud abi üksikasjad ja ajakava, - juba saadud abi väljamaksmise üksikasjad ja ajakava, - võimalike uute laenude tingimused (olenemata allikast). 7. Erastamine - müügihind ja olemasolevate kohustuste käsitlemine, - müügitulu kasutamine, - müügikuupäev, - äriühingu finantsseisund müümise ajal, - äriühingu/vara väärtus müümise ajal ja väärtuse määramiseks kasutatud meetod. 8. Uute äriühingute või tehaste asutamine, millega kaasneb võimsuse suurenemine - andmed iga era- või avaliku sektori osaleja kohta, - uue äriühingu või tehase asutamise finantseerimisallikad, - era- ja avalike aktsionäride osalemise tingimused, - uue äriühingu juhtimisstruktuur. [1] EÜT L 286, 16.10.1991, lk 20. --------------------------------------------------